Integrated engine and aftertreatment modeling for transient emissions prediction
Authors: Τζιόλας Βασίλειος 
Published: April 2024

Η ανάγκη για επίτευξη υψηλής αποδοτικότητας με ταυτόχρονη σημαντική μείωση των τελικών εκπομπών ρύπων, οδήγησε στην ανάπτυξη πιο προηγμένων συστημάτων κινητήρων και συσκευών μετεπεξεργασίας καυσαερίων, αυξάνοντας την πολυπλοκότητα. Αυτή η εξέλιξη περιλαμβάνει τόσο εξαρτήματα όσο και λογισμικά, υπογραμμίζοντας τον καθοριστικό ρόλο των στρατηγικών ελέγχου και των αλληλεπιδράσεων μεταξύ των διαφόρων συστημάτων ενός συστήματος κίνησης για την επίτευξη των απαιτητικών στόχων που έχουν τεθεί από τη νομοθεσία. Στα πλαίσια αυτής της εργασίας, συζητείται η ανάπτυξη μιας ολοκληρωμένης προσέγγισης προσομοίωσης κινητήρα και συστήματος αντιρρύπανσης για την πρόβλεψη εκπομπών ρύπων σε συνθήκες μεταβατικής λειτουργίας. Αυτές οι προσομοιώσεις είναι εργαλείο όχι μόνο για να εξετάσουν πώς διάφορες συνθήκες λειτουργίας και διατάξεις αντιρρυπαντικών συστημάτων επηρεάζουν τις τελικές εκπομπές, αλλά και για τον σχεδιασμό στρατηγικών για τη βελτίωση των συστημάτων ελέγχου εκπομπών. Στην ουσία, αυτή η έρευνα έχει ως στόχο την προώθηση μιας βαθύτερης κατανόησης των πολύπλοκων αλληλεπιδράσεων μεταξύ του κινητήρα και των συστημάτων μετεπεξεργασίας αέριων ρύπων, διευκολύνοντας έτσι την ανάπτυξη πιο αποδοτικών τεχνολογιών ελέγχου εκπομπών για τα επερχόμενα οχήματα. Αρχικά, στο κεφάλαιο 1 παρέχεται μια εισαγωγή με σκοπό να εντάξει τον αναγνώστη στις λειτουργικές αρχές και τις πρόσφατες εξελίξεις τόσο στους κινητήρες εσωτερικής καύσης όσο και στα συστήματα μετεπεξεργασίας κασυαερίων. Παρουσιάζονται οι ισχύουσες και μελλοντικές περιοριστικές διατάξεις της νομοθεσίας, ενώ συζητούνται ο σκοπός και η δομή της διατριβής. Στο κεφάλαιο 2 αξιολογείται ο αντίκτυπος διάφορων μέτρων θερμικής διαχείρισης του κινητήρα στις εκπομπές NOX κατά την εκκίνηση, στην ενθαλπία εισόδου στο σύστημα αντιρρύπανσης και στην κατανάλωση καυσίμου υπό μεταβατικές συνθήκες ψυχρής εκκίνησης με τη χρήση ενός λεπτομερούς, πιστοποιημένου μοντέλου κινητήρα μίας διάστασης (1D). Περιγράφεται η ανάπτυξη ενός μοντέλου 3 λίτρων ανάφλεξης με συμπίεση (CI) κινητήρα εσωτερικής καύσης χρησιμοποιώντας το λογισμικό GT-suite®, μαζί με τη διαδικασία πιστοποίησής του που βασίζεται σε κατάλληλες πειραματικές μετρήσεις. Το κεφάλαιο 3 διερευνά τον τρόπο με τον οποίο διαφορετικές παράμετροι βαθμονόμησης μπορούν να επηρεάσουν την ενθαλπία των καυσαερίων για την επιτάχυνση της προθέρμανσης του συστήματος αντιρρύπανσης καθώς και τον αντίκτυπό τους στις εκπομπές ρύπων του κινητήρα και στην οικονομία καυσίμου κατά το πρώτο μέρος ενός κύκλου οδήγησης με ψυχρή εκκίνηση. Παρουσιάζονται τόσο πειραματικά όσο και αποτελέσματα μοντελοποίησης, ενώ περιγράφεται η ανάπτυξη και η επικύρωση ενός μοντέλου για κινητήρα εσωτερικής καύσης 2 λίτρων ανάφλεξης με σπινθήρα (SI) με χρήση του λογισμικού gasdyn®. Το κεφάλαιο 4 εισάγει μια αξιολόγηση βάσει μοντέλου δύο συστημάτων μετεπεξεργασίας καυσαερίων EU6 για κινητήρες CI και SI, αλλά επίσης συζητά τις δυνατότητες εναλλακτικών διατάξεων που ενσωματώνουν καταλυτικούς μετατροπείς σε θέση πλησίον του κινητήρα (close-coupled), προηγμένα υλικά και ενεργή θέρμανση καυσαερίων, προς την καυεύθυνση της αυστηρής επερχόμενης νομοθεσίας. Και τα δύο βασικά μοντέλα υφίστανται επικύρωση μέσω ειδικών πειραματικών πρωτοκόλλων, ενώ η μοντελοποίηση των συσκευών μετεπεξεργασίας καυσαερίων επιτυγχάνεται μέσω του Exothermia suite®, του οποίου παρουσιάζονται οι θεμελιώδεις εξισώσεις για την διατήρηση μάζας-ορμής, ενέργειας και χημικών στοιχείων. Το κεφάλαιο 5 εστιάζει στη μεθοδολογία σύζευξης μοντέλων κιντήρα και αντιρρύπανσης σύμφωνα με το πρωτόκολλο FMI®. Αυτή η προσέγγιση επιτρέπει την ολοκληρωμένη προσομοίωση διαφόρων στοιχείων από διαφορετικά λογισμικά, που φιλοξενούνται σε μια κοινή πλατφόρμα. Διασφαλίζεται η άμεση και διαρκής επικοινωνία μεταξύ αυτών των στοιχείων, διευκολύνοντας την αξιολόγηση πλήρων συστημάτων σε ένα ευρύ φάσμα εφαρμογών. Το κεφάλαιο εμβαθύνει επίσης στη δημιουργία μοντέλων μειωμένης πολυπλοκότητας, με στόχο τη σημαντική μείωση του υπολογιστικού χρόνου, διατηρώντας παράλληλα την προγνωστική φύση και την ακρίβεια των αποτελεσμάτων προσομοίωσης. Το κεφάλαιο 6 επικεντρώνεται σε μια διερεύνηση βάσει μοντέλων διαφορετικών αποδοτικών τεχνολογιών EU7. Συζητείται μια μεθοδολογία βελτιστοποίησης βαθμονόμησης της λειτουργίας προθέρμανσης του κινητήρα που περιλαμβάνει πολλαπλές τεχνολογίες θερμικής διαχείρισης, ενώ διαφορετικές προηγμένες διαμορφώσεις αντιρρυπαντικού συστήματος αξιολογούνται μέσω μιας ολοκληρωμένης προσέγγισης προσομοίωσης κινητήρα και συσκευών μετεπεξεργασίας καυσαερίων που βασίζεται σε πιστοποιημένα μοντέλα. Στο κεφάλαιο 7, ο κύριος στόχος είναι να αξιολογηθεί η δυνατότητα διαφορετικών συστημάτων μετάδοσης κίνησης και διαμορφώσεων συσκευών αντιρρύπανσης για την εκπλήρωση των μελλοντικών νομοθετικών ορίων, μέσω της ανάπτυξης ενός ολοκληρωμένου μοντέλου υβριδικού οχήματος τύπου Plug-in (PHEV) εξοπλισμένου με κινητήρα SI. Η απόδοση τόσο του κινητήρα όσο και του συστήματος αντιρρύπανσης αξιολογείται κάτω από διαφορετικές οριακές και αρχικές συνθήκες, όπως ποικίλες στρατηγικές ελέγχου λάμδα, πρωτόκολλα προσομοίωσης και θερμοκρασίες περιβάλλοντος.